**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2017. április 27. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka, Hegedűs Miklós belső ellenőrzési vezető, Szita László könyvvizsgáló, dr. Balogh László NATÜ FEB elnöke, Szelicsánné Szajáni Piroska Ezüstkor Szociális Gondozó Központ vezetője

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, dr. Szabó András képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezető, dr. Borók György ÜB tag, Szabó Orsolya Kispatak Óvoda vezetője, Móczár Ágnes Lenvirág Bölcsőde és Védőnői Szolgálat vezetője, Diószeghy Tünde Öregiskola Közösségi Ház és Könyvtár vezetője, Kántor Ágnes NATÜ Kft. ügyvezetője, dr. Balogh László NATÜ FEB elnöke, Szita László könyvvizsgáló, Kiszel István

**Kiszelné Mohos Katalin polgármester:** Tisztelettel és szeretettel köszöntök mindenkit munkaterv szerinti Képviselő-testületi ülésünkön. Az ülés megkezdése előtt néhány információval szeretnék szolgálni.

Nagy örömmel fogadtam, hogy sok-sok visszajelzés érkezett a kiosztott élelmiszercsomagokról, örültek a családok és nyugdíjasok. Örülök, hogy adni tudott az önkormányzat, és örülök, hogy jó helyre érkeztek ezek a csomagok. Reméljük, hogy mindig lesz olyan helyzetben az önkormányzat, hogy a nagykovácsi rászorulókon segíteni tudjon.

Bejelenthetem, hogy a műfüves kisméretű pálya megépítését az MLSZ 90 %-os támogatásban részesítette, tehát 10 %-os önrésszel épülhet meg. Köszönet mindazoknak, akik részt vettek ennek a munkának az előkészítésében, és azoknak, akik segítették ennek a munkának az eredményességét.

Harmadik hírünk, hogy a lakosság bevonásával elindult, és folyamatosan készül Nagykovácsi Településképi Arculati Kézikönyve. Megtörtént az első lakossági fórum. Ennek kapcsán szeretném megköszönni a lakosoknak, hogy olyan nagy számban vettek részt. Közel hatvanan voltunk jelen. Nagyon hatékony és eredményes munka folyt ott. Ezen kívül még három alkalommal fogunk találkozni, és így fogjuk közösen összeállítani ezt az Arculati Kézikönyvet. Azt azért szeretném elmondani, hogy van, aki azt gondolja, hogy az önkormányzat ötlete volt az arculati kézikönyv elkészítése. Tájékoztatok mindenkit, hogy ez egy törvényi előírás, minden településnek el kell készíteni ezt a kézikönyvet. Ennek szeretnénk megfelelni úgy, hogy a lehető leghasznosabb legyen ez Nagykovácsi számára.

Megkezdjük az ülésünket. A napirendi pontokkal kapcsolatban egy dolgot szeretnék elmondani. A napirendek sorrendjében változás történt, azért mert a víz- és csatornatámogatás igény bejelentésének határideje a mai napon lejár, ezért ezt előbbre tettem, hogy minél előbb meg tudjuk hozni az ezzel kapcsolatos döntéseket, hogy a kollégák tudják intézni az ehhez kapcsolódó feladatokat. Kérdezem, hogy van-e kérdés, hozzászólás a módosított napirendhez. Amennyiben nincs, akkor a módosított napirendről szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**56/2017. (IV. 27.) HATÁROZATA**

**Tárgy: A Képviselő-testület 2017. április 27-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. április 27-i ülésén a következő napirendi pontokat tárgyalja.

1. **Beszámoló a 2016. évi belső ellenőrzésekről**

1. **A 2016. évre vonatkozó zárszámadási rendelet megalkotása**
2. **A közösségi együttélés alapvető szabályairól és azok megsértésének jogkövetkezményeiről szóló rendelet megalkotása**

1. **Javaslat az Önkormányzat tulajdonában lévő közutak kezeléséről, valamint nem közlekedési célú igénybevételéről szóló önkormányzati rendelet megalkotására**
2. **Állami víz- és csatornatámogatási igény bejelentése a 2017. évre vonatkozóan**

1. **A Nagykovácsi Településüzemeltetési Nonprofit Kft. 2016. évi beszámolója**

1. **Döntés a Nagykovácsi Településüzemeltetési Kft. jogutód nélküli megszüntetéséről**
2. **Döntés a Nagykovácsi Településüzemeltetési Intézmény alapításáról**
3. **Beszámoló a Solymári Ezüstkor Szociális Gondozóközpont 2016. évi tevékenységéről**

1. **Döntés a Belügyminisztérium által „Önkormányzati feladatellátást szolgáló fejlesztések támogatására” meghirdetett pályázat benyújtásáról**

1. **Döntés a „KEHOP-5.2.9 Pályázatos épületenergetikai felhívás a középmagyarországi régió települési önkormányzatai számára” meghirdetett pályázat benyújtásáról**
2. **A hitelfelvétellel összefüggő határozat és rendelet módosítása**
3. **A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

***Zárt ülés:***

1. **Döntés Szatmári Lajos díj odaítéléséről**

**Határidő**: azonnal

**Felelős**: Polgármester

**1. napirendi pont**

**Beszámoló a 2016. évi belső ellenőrzésekről**

**Kiszelné Mohos Katalin polgármester**: Átadom a szót jegyző úrnak, hogy ismertesse az előterjesztést.

**Papp István jegyző:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 4 igen szavazattal elfogadásra javasolja a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy van-e további kérdés, hozzászólás. Nincs, akkor az előterjesztés szerinti határozati javaslatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**57/2017. (IV. 27.) HATÁROZATA**

**Tárgy: Belső ellenőrzés összefoglaló jelentésének jóváhagyása**

Nagykovácsi Nagyközség Önkormányzatának Képviselő-testülete úgy dönt, hogy az Önkormányzat intézményeinél, valamint a Polgármesteri Hivatalban 2016. évben elvégzett belső ellenőrzések tapasztalatairól szóló összefoglaló jelentést elfogadja.

**Határidő**: azonnal

**Felelős**: polgármester

**2. napirendi pont**

**A 2016. évre vonatkozó zárszámadási rendelet megalkotása**

**Kiszelné Mohos Katalin polgármester**: Kérem Perlaki Zoltán osztályvezető urat, hogy ismertesse a rendelettervezetet.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Mielőtt a bizottsági elnököknek megadnám ezzel kapcsolatban a szót, kérem Szita László könyvvizsgáló urat, hogy röviden értékelje a zárszámadást.

**Szita László könyvvizsgáló**: *Ismertette a könyvvizsgálói jelentésben foglaltakat.*

**Kiszelné Mohos Katalin polgármester**: Köszönöm szépen. A rendelettervezetet a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnök**: Köszönöm. Szeretném megköszönni Perlaki úrnak ezt a munkát. Azt is szeretném megköszönni, hogy a Pénzügyi bizottság ülésén felmerült kérdésekre is választ kaptunk, amire ott helyben nem tudott válaszolni, arra megkaptuk írásban a választ. A Pénzügyi bizottság 4 igen szavazattal elfogadásra javasolja a rendeletet.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A rendelet tervezetet az Ügyrendi bizottság tárgyalta, 5 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás?

**dr. Klein Katalin**: Ahhoz a jelentésben foglalt megállapításhoz kapcsolódóan lenne kérdésem, hogy megállapították, hogy a tervezet nem tartalmazza a bevételek és kiadások kötelező feladatok, önként vállalt feladatok és államigazgatási feladatok szerinti megbontását, a közvetett támogatásokat és az EU-s támogatások bemutatását. Tájékoztatást szeretnék kérni, hogy ez a megállapítás mit jelent, illetve van-e ennek valamiféle következménye. Továbbá, hogy a jövőre nézve van-e ajánlása.

**Szita László könyvvizsgáló:** A jövőre vonatkozóan fogalmaztuk ezt meg, majd a következő évben kellene ezt bemutatni. Ennek hiánya a véleményünket nem befolyásolta.

**Kiszelné Mohos Katalin polgármester:** Köszönöm. Kérdezem, hogy van-e további kérdés, észrevétel. Nincs. Akkor szavazzunk a rendelet tervezetről az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül megalkotta 9/2017. (V. 02.) számú önkormányzati rendeletét a 2016. évi gazdálkodásának zárszámadásáról.**

**3. napirendi pont**

**A közösségi együttélés alapvető szabályairól és azok megsértésének jogkövetkezményeiről szóló rendelet megalkotása**

**Kiszelné Mohos Katalin polgármester**: Úgy gondolom, hogy Nagykovácsi lakossága már régóta vár egy hasonló szabályozásra. Kérem Grégerné Papp Ildikó osztályvezető asszonyt, hogy ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Átadom a szót Bánóczi Margit elnök asszonynak, hogy ismertesse a bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. 4 igen szavazattal elfogadásra javasolta.

**Kiszelné Mohos Katalin polgármester**: Köszönöm. Tájékoztatom a Képviselő-testületet, hogy az Ügyrendi bizottság módosító javaslatot is nyújtott be, amelyben néhány jogszabályi pontosítás szerepel, illetve az, hogy a bírságot megállapító határozat elleni fellebbezést átruházott hatáskörben az Ügyrendi bizottság bírálja el. Eredetileg a Képviselő-testület volt megjelölve, de az Ügyrendi bizottság úgy gondolta, hogy ne terheljék a képviselőket minden hónapban esetlegesen ilyen fellebbezések. De én bízom benne, hogy ez a fajta fellebbezés nem lesz nagy számú, egy-egy bírság mindig indokoltan kerül kiszabásra. Ezen túl még egy pontosítás szerepel a módosító javaslatban. Eredetileg csak egy számlaszám volt megjelölve, de meg kell jelölni a Budakörnyéki Közterületfelügyelet számlaszámát is, mert vannak olyan bírságok, melyek hozzájuk folynak be. Jelzem, hogy előterjesztőként teljesen be tudom fogadni ezeket a javaslatokat, ezért egyben is feltehető szavazásra a rendelet. Kérdezem, hogy van-e kérdés, hozzászólás.

**Fodor Attila**: Arra szeretném felhívni a figyelmet, hogy minden rendelet annyit fog érni, amennyit sikerül betartatni belőle. Az előterjesztett anyag jól előkészített, benne van, hogy mire figyeljünk oda, milyen szankciók vannak. Viszont, ha ezt nem ellenőrizzük, akkor ez túl sokat nem fog érni. A közterület felügyelő úrnak lesz majd feladata, hogy kimozduljon a főutca és környékéről, kezdje a települést járni, és ezeket a dolgokat ellenőrizni. Az is elhangzott, hogy az un. csendrendelet is majd elénk fog kerülni. Ezt mindenképpen várja a Képviselő-testület.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a rendelettervezetről a módosítással együtt. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül megalkotta 7/2017. (IV. 28.) számú önkormányzati rendeletét a közösségi együttélés alapvető szabályairól és azok megsértésének jogkövetkezményeiről.**

**4. napirendi pont**

**Javaslat az Önkormányzat tulajdonában lévő közutak kezeléséről, valamint nem közlekedési célú igénybevételéről szóló önkormányzati rendelet megalkotására**

**Kiszelné Mohos Katalin polgármester**: Ez ismét egy hiányosságot pótol, nagy szüksége van erre is Nagykovácsinak. Kérem dr. Visnyay Noémi osztályvezető asszonyt, hogy ismertesse a rendelettervezetet.

**dr. Visnyay Noémi osztályvezető**: *Röviden ismertette a rendelettervezetet.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság és az Ügyrendi bizottság is tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: A Pénzügyi bizottság 4 igen szavazattal és 1 tartózkodással elfogadásra javasolja a rendeletet. Azt még megjegyezném, hogy az Ügyrendi bizottság ülésén tettem azt a megjegyzést, hogy december 1. és március között volt meghatározva, hogy tilos az útfelbontás. Én annyi módosítást kértem, hogy az időjárás változásait is vegyük figyelembe.

**Kiszelné Mohos Katalin polgármester**: Köszönöm.Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, nagy örömmel vettük ennek a rendeletnek a létrejöttét. A bizottság 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Módosító indítvány is érkezett az Ügyrendi bizottságtól, mely többnyire csak jogtechnikai pontosítást tartalmaz. Egyetlen tartalmi módosítás született, amit pénzügyi bizottsági elnök úr is említett, hogy az időjárás függvényében egyéb időszakban is bontási tilalom rendelhető el. Ez gondolom mindenki számára egyértelmű.

**Fodor Attila**: A bizottsági ülésen is jeleztem, hogy kérem a hivatalt, hogy a helyreállítási munkálatoknál minden esetben legyen ellenőrzés, sőt szükség esetén több alkalommal is. Nézzük meg azt is, ha esetleg utólag púposodás, vagy horpadás történik.

**Kiszelné Mohos Katalin polgármester**: Kérdezem, hogy a testület tagjainak van-e további kérdése, hozzászólása. Nincs. A módosító indítványt előterjesztőként teljes mértékben be tudom fogadni, ezért a rendelet tervezetet a módosító indítvánnyal együtt teszem fel szavazásra. Rendeletről van, szó, ezért elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül megalkotta 8/2017. (IV. 28.) számú önkormányzati rendeletét az Önkormányzat tulajdonában lévő közutak kezeléséről, valamint nem közlekedési célú igénybevételéről.**

**5. napirendi pont**

**Állami víz- és csatornatámogatási igény bejelentése a 2017. évre vonatkozóan**

**Kiszelné Mohos Katalin polgármester**: Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm.Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, 4 igen szavazattal elfogadásra javasolta a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**58/2017. (IV. 27.) HATÁROZATA**

**Tárgy: Állami víz- és csatornatámogatási igény bejelentése a 2017. évre vonatkozóan**

Nagykovácsi Nagyközség Önkormányzatának Képviselő-testülete úgy dönt, hogy a 2017. évben állami víz- és csatornatámogatási igényt jelent be a Magyar Államkincstár Területi Igazgatóságához.

**Határidő**: pályázati kiírás szerint

**Felelős**: Polgármester

**6. napirendi pont**

**A Nagykovácsi Településüzemeltetési Nonprofit Kft. 2016. évi beszámolója**

**Kiszelné Mohos Katalin polgármester**: A NATÜ Kft. határidőre benyújtotta a beszámolót. Kérem Kántor Ágnes ügyvezető asszonyt, hogy röviden ismertesse a beszámolót.

**Kántor Ágnes ügyvezető:** *Röviden ismertette a beszámolót.*

**Kiszelné Mohos Katalin polgármester**: Köszönöm. A beszámolót a Pénzügyi bizottság tárgyalta, átadom a szót elnök úrnak, hogy ismertesse a bizottság álláspontját.

**Tegzes Endre PB elnöke:** A beszámolót a Pénzügyi bizottság tárgyalta. A bizottság 5 igen szavazattal támogatta a beszámoló elfogadását.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**Fodor Attila:** Azt gondolom, hogy nagyon jelentős, látványos a javulás az új vezetés alatt.

**Kiszelné Mohos Katalin polgármester**: Köszönöm. Van-e még kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**59/2017. (IV. 27.) HATÁROZATA**

**Tárgy: Nagykovácsi Településüzemeltetési Nonprofit Közhasznú Korlátolt Felelősségű Társaság 2016. évi pénzügyi beszámolójának elfogadása**

Nagykovácsi Nagyközség Önkormányzat Képviselő-testülete úgy dönt, hogy a Nagykovácsi Településüzemeltetési Nonprofit Közhasznú Korlátolt Felelősségű Társaság 2016. évi pénzügyi beszámolóját elfogadja.

**Határidő:** azonnal

**Felelős:** polgármester

**7. napirendi pont**

**Döntés a Nagykovácsi Településüzemeltetési Kft. jogutód nélküli megszüntetéséről**

**Kiszelné Mohos Katalin polgármester**: Ez a téma már meglehetősen hosszú ideje időről időre a Képviselő-testület elé kerül. Remélem, hogy a mai napon olyan döntés születik, ami után mindenki nyugodtan fog tudni tovább lépni. Nagyon fontos lenne, hogy tisztázódjon és megfelelő mederbe kerüljön ez a dolog, mert nem lehet hosszú ideig bizonytalanságban tartani se a dolgozókat, se egy egész szervezetet. Átadom a szót aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Átadom a szót a Felügyelő bizottság elnökének, dr. Balogh Lászlónak, hogy ismertesse a felügyelő Bizottság véleményét.

**dr. Balogh László FEB elnöke**: Írásban is összefoglaltam a felszólalásomat, és ezt át is fogom adni mindenkinek. Nagyon fontos tulajdonosi döntésről van szó. A FEB eleget tett annak a kötelező feladatának, hogy ezt a kérdést alaposan megvizsgálja. A NATÜ Felügyelő bizottsága április 19-én késő délután véleményezésre megkapta a jogutód nélküli felszámolásra vonatkozó előterjesztést. Kifogásoljuk, hogy egy ilyen súlyú tulajdonosi döntést megkövetelő javaslat vizsgálatára a FEB mindössze ennyi időt kapott. Szerencsére a FEB ezt a kérdést április 11-én előzetesen már tárgyalta, erről a testület, és a hivatal is tájékoztatást kapott. Az ülésen azt az egyhangú véleményt fogalmazta meg a FEB, hogy a benyújtott előterjesztés elfogadását nem támogatja. Az indoklás leglényegesebb megállapítása, hogy a megkezdett úttal szemben az intézményi formában történő működés előnyeit nem támasztja alá. A felszámolással megtakarított költségeknél jóval nagyobb jelentőségű az a kérdés, hogy a NATÜ működésével mennyi közpénz megtakarítása érhető el az önkormányzat által piaci résztvevők számára vállalkozásba adott közfeladatokon. Vagy harmadik piaci szereplők által ellátott feladatokon mennyi eredményt tud realizálni. Ügyvezető asszony megbízásának és jelen FEB működésére 2005-ig visszatekintve elmondható, hogy a NATÜ működési folyamatai szervezetté váltak, amunkatársi állomány minőségi cseréje következett be. Egy dolog nem valósult meg, a NATÜ-t ez alatt az idő alatt a részére kiadható vállalkozási megbízásokat tekintve nem hozták helyzetbe. Az ügyvezetés és a szervezet fölött 2015. novembere óta folyamatosan lebegett a visszaszervezés, megszűntetés Damoklész kardja. Döntő lépés volt, hogy 2016-tól a FEB határozott kezdeményezésének nyomán megvalósult a közfeladatok ellátásának támogatási formában történő finanszírozása. Míg 2012-2015-ig bezárólag az önkormányzat a korábbi intézményi dolgozó k 2012. második félévtől történő kiszervezésével a bérköltségek után mintegy 50 millió Ft, korábban nem felmerült ÁFA terhet volt kénytelen elviselni. Ez a teher 2016-tól már nem merült fel. A kérdés az, hogy ezt a fölösleges kiadást a NATÜ vállalkozási tevékenységével vissza tudja-e termelni az adófizető lakosság hasznára. Minek alapján döntheti el a tulajdonos, hogy a NATÜ-vel lehet-e pénzügyi eredményt realizálni. Erre a kérdésre az előterjesztés nem ad választ. Kiegészítő írásbeli véleményemben megtettem javaslatomat, hogy az önkormányzat 2016-ban vásárolt, a NATÜ számára szóba jöhető szolgáltatásai szerződéseinek és a 2017-es feladatok alapos elemzésével lehet megválaszolni, hogy ebben mekkora megtakarítási potenciál van. Személy szerint azt javaslom, hogy ezt a feladatot a Képviselő-testület becsületesen végeztesse el. Erre kötelezze mind a hivatalt, mind vele együttműködve a NATÜ-t. Optimistán azzal a pozitív várakozással jöttem el, hogy egy ilyen érdemi módosító indítvány születik és kerül elfogadásra. Tájékoztatásul elmondom, hogy polgármester asszonynak ma reggel átadott ajánlatomban felajánlottam, hogy ebbe a munkába, megfelelő megbízással, honorárium-mentesen bekapcsolódom. A múlt héten adtam át a szilárd burkolatú önkormányzati kezelésű utak kátyúzásának megvalósíthatósági tanulmányát, ami talán érzékelteti, hogy ebben a munkában igenis tudok érdemi támogatást adni azzal, hogy egy ilyen megbízás esetén lemondok a FEB elnökségemről és tagságomról.

**Kiszelné Mohos Katalin polgármester**: Köszönöm. Egy kicsit keveredett a személyes vélemény és a FEB által megfogalmazott vélemény. A napirendi pontot a Pénzügyi bizottság tárgyalta. Átadom a szót elnök úrnak, hogy ismertesse a bizottság véleményét.

**Tegzes Endre PB elnöke**: A bizottság ülésén hosszú vitánk volt ezzel a napirendi ponttal kapcsolatban. Másfél éve toljuk ezt a problémát magunk előtt, és ezért sérelmezem, hogy egy április 11-i időpont megjelenik bármilyen észrevételben, mert ennek nem most áprilisban hanem akár tavaly októberben kellett volna megjelenni. A különböző lehetőségek és módosítások tárgyalása során a szavazat úgy alakult, hogy 3 tartózkodás és 2 nem. Én azt kértem, hogy adjunk egy tiszta évet a NATÜ-nek. Utána azt mondtuk, hogy adjunk még annyi időt, hogy egy teljes évet zárjanak le, és ennek tükrében vizsgáljuk meg a működésüket. Arra bíztatok mindenkit, hogy a mai napon ennek tükrében szavazzon.

**Kiszelné Mohos Katalin polgármester**: Köszönöm. A napirendi pontot az Ügyrendi bizottság is tárgyalta. Átadom a szót elnök asszonynak, hogy ismertesse a bizottság véleményét.

**Bánóczi Margit ÜB elnöke**: A bizottság is részletesen tárgyalta a napirendi pontot. A bizottság nem támogatta a NATÜ megszűntetését. Az a véleményem, hogy megfontolandó FEB elnök úr ajánlata, gondolja meg a testület, hogy milyen döntést hoz.

**Kiszelné Mohos Katalin polgármester:** Köszönöm. Én részt vettem mindkét bizottsági ülésen. A tartózkodás szavazatok kerültek többségbe. Remélem, hogy mára sikerült mindenkinek úgy végig gondolnia, hogy határozott döntést hozzon.

**Fodor Attila**: Ez a téma már többször a bizottság és a testület elé került. Most, amikor megkaptuk az anyagokat, azt gondoltam, végre tiszta vizet önthetünk a pohárba. A bizottság ülésén viszont még kaptunk plusz anyagokat. Van három táblázat, az egyik táblázat alapján, ha az intézmény javára döntünk, az több mint 7 millió Ft-os többletet jelent. A másik anyag alapján a kft javára billen a mérleg közel 4 millió Ft-tal. Nem látjuk át a táblázatokat, más számolási technikával készültek. Az elvégzett munkákat, a közhasznú feladatokat is figyelembe véve kell döntenünk, ugyanakkor a számok teljes bizonytalanságot okoznak, hogy melyik az igaz. Ezért alakult ki ez a bizonytalan döntés a bizottsági ülésen. Felmerült az is, hogy nem biztos, hogy ezt most kell eldönteni. Én minden oldalról a jó szándékot látom, de azt gondolom, hogy amikor ennyi a bizonytalanság és az ellentmondás, nem tudom jó szívvel támogatni.

**dr. Szabó András**: A Fodor Attila által emlegetett számítási ellentmondások is jelzik azt, hogy gyakorlatilag nem működik ez a rendszer. Nonszensznek tartom, hogy amikor kb. 1 évvel ezelőtt elhatároztuk, hogy 1 év múlva egy döntést fogunk hozni, akkor az utolsó pillanatban merülnek még fel különböző érvek. A számítások közül teljesen mindegy, hogy egyik vagy a másik jó, összességében nem működik jól jelenleg a NATÜ. Az önkormányzati tulajdonban lévő NATÜ az önkormányzattal, mint tulajdonossal nem tudta megvalósítani azokat a terveket, amiket egy évvel ezelőtt megfogalmazott. Az eredmények és az elkészített tervek is ezt mutatták. Ezért a Pénzügyi bizottság ülésén amikor a szavazás volt, akkor nem ezt a kérdést szavazta meg. Abban egyetértett, hogy ez a rendszer, ahogy most van, nem működik. A szavazás eredménye az egészen más eredetű. Felvetődött az, hogy mi legyen a jövőben, de azért volt 3 tartózkodás, mert nem volt egy egyértelműen megfogalmazható döntési helyzet. Azt gondolom, hogy itt ma már döntenünk kell, hogy halogassuk, annak nincs értelme. Amit nem tudtunk másfél év alatt megtenni, nem hiszem, hogy most egy-két hónap alatt meg tudjuk oldani. Azt gondolom, hogy egy önkormányzati tevékenységet az önkormányzatnak vissza kell venni. Kell létrehozni egy önkormányzati céget. Az eddigi formát a továbbiakban nem tudom támogatni.

**dr. Klein Katalin**: Egy-két konkrét dologra szeretnék reagálni, amit Fodor Attila említett, a különböző táblázatokkal kapcsolatban. Számomra teljesen megnyugtató volt a pénzügyi vezető úr által összeállított táblázat, ami jelzi számunkra, hogy a NATÜ-nek az átszervezésével 7 millió Ft költségvetési megtakarításunk lesz. Amit a másik táblázat tartalmaz, az nyilván egy kft-nek a pénzügyi elképzeléseihez kötődnek, de ez számunkra nem volt megmagyarázható, hogy miért mások a számok. Visszatérve a NATÜ-re. A NATÜ azért jött létre, mert önkormányzati alapfeladatokat meg kellett oldani, és az volt az elképzelése akkoriban a tulajdonosnak, hogy egy ilyen kiszervezési formában talán takarékosabb, illetőleg nyereségesebb lesz. Nagyon sok év bizonyította, hogy nemhogy nyereségesebb lett, hanem komoly veszteségeket termelt. Ez elsősorban nem nekik felróható, hanem a piaci környezetnek. Amikor én végig gondoltam, hogy hogyan döntsek, alapvetően meghatározó volt a gondolataimban az, hogy akarunk-e vállalkozást fejleszteni, mint tulajdonosok. Az eredmény produkálásához ez kellene, és ez számtalanszor elhangzott, hogy a NATÜ akkor lesz nyereséges, ha ebbe az alapító tulajdonos még sok millió Ft-ot beletesz. Én azt gondolom, hogy ennek az önkormányzatnak nincs lehetősége arra, hogy befektessen vállalkozási célba, fejlesszen egy olyan céget, ami hosszú távon, megbízhatóan nyereséges lesz. A cél pedig ez lett volna. A döntés meghozatalánál engem megnyugtat az a körülmény, hogy valójában a NATÜ személyi körében változás nem történik. Az a munka, amit ügyvezető asszony belefektetett ebbe, az megmarad. És azáltal, hogy intézményi keretekbe kerül, sok adminisztrációtól szabadulnak meg. Ez az idő és energia meg fog mutatkozni a feladatellátás színvonalában.

**Tegzes Endre**: Azt szeretném kihangsúlyozni, hogy mind a NATÜ vezetőjével, mind a NATÜ dolgozóival elégedettek vagyunk. Emellett még azt szeretném elmondani, hogy a Pénzügyi bizottság ülésén elhangzott, hogy a NATÜ és a hivatal pénzügyi vezetője üljön le, és fésülje össze a számokat. Véleményem szerint ez nonszensz. Erre volt éppen elég idő. Számtalanszor elhangzott, hogy kimutatást kérünk, most megkaptuk a táblázatot, és ezt még egyeztetni kell. Perlaki úr a jelenlegi tényszámokból dolgozott, az elfogadható számomra.

**Gerely Gábor**: Kérdés az, hogy mit szeretnénk. Profitot maximalizálni, vagy a költségeinket optimalizálni. Ha megnézem a NATÜ jelenlegi felépítését, nagyon ügyesen tud költséget optimalizálni, ezt intézményi keretek között jól lehet csinálni, a profit maximalizálás pedig egy cégről szól. Azt tudnunk kell, hogy a kkv szektorban 5 év alatt a vállalkozások 90 %-a csődbe megy. Ha a NATÜ egy magánvállalkozás lett volna, már régóta nem működne. Ahhoz, hogy egy cég jól működjön, kell egy jó üzleti modell, a megfelelő piac és környezet. Ez a piac, ahol a NATÜ működik, az ő versenytársai vállalkozók, akik a saját bőrüket viszik a vásárra. Egy ilyen vállalkozást a mindent elsöprő akarat szokott leginkább sikerre vinni. Ennek fényében én azt gondolom, hogy jobban járunk, ha az intézményi kereteket választjuk.

**Fodor Attila**: Két hozzászólásban is a táblázatok hitelessége volt kiemelve, hogy csak az egyiket tartjuk hitelesnek. Anélkül, hogy bármilyen irányba elbillenteném a véleményemet, szeretném felhívni a figyelmet a FEB által letett anyaggal kapcsolatban arra, hogy a FEB-be mi delegáltuk a tagokat. Két szakember ebből a Pénzügyi bizottságnak is tagja, emellett a NATÜ könyvelője vett részt az összeállításában. Miért ne tekinthetnénk szakmailag alaposnak és összehasonlíthatónak a két táblázatot. Ez adja a bizonytalanságot, hogy általunk delegált szakemberek ülnek ott, és ennek ellenére jön ki a két különböző szám. Én nem tettem le semelyik oldalon a voksomat, csak nagyon zavaró, hogy különböző álláspontok vannak. Ettől függetlenül ma valamilyen döntés fog születni.

**Gerely Gábor:** Még egyszer szeretném elmondani, hogy a sikeresség nem egy táblázaton múlik.

**Perlaki Zoltán osztályvezető**: A táblázathoz kapcsolódóan szeretném elmondani, hogy mi a különbség a két táblázat között. Amit a hivatal készített, az tényadatokból indult ki, a másik táblázat viszont nagyrészt feltételezéseken alapul.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**60/2017. (IV. 27.) HATÁROZATA**

**Tárgy: Döntés a Nagykovácsi Településüzemeltetési Kft. jogutód nélküli megszüntetéséről**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi Településüzemeltetési Nonprofit Közhasznú Kft.-t (továbbiakban: NATÜ Kft.) jogutód nélkül megszünteti és elrendeli a NATÜ Kft. végelszámolását. A végelszámolás kezdő időpontjaként 2017. július 1. napját jelöli meg.

A NATÜ Kft. végelszámolójaként Kántor Ágnest választja meg, aki végelszámolói tevékenységéért havi bruttó 50.000 forint díjazásra jogosult.

Felkéri a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**8. napirendi pont**

**Döntés a Nagykovácsi Településüzemeltetési Intézmény alapításáról**

**Kiszelné Mohos Katalin polgármester**: Kérem aljegyző asszonyt, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Tájékoztatom a Képviselő-testületet, hogy a Pénzügyi bizottság és az Ügyrendi bizottság is megkapta ezt a napirendi pontot, azonban mivel az előző napirendi pont esetében nem született elfogadó határozat, ezért ezt az előterjesztést már nem is tárgyalták. Kérdezem, hogy van-e kérdés, hozzászólás?

**Fodor Attila**: Szeretnék egy pontosítást kérni. A leendő intézmény vezetőjét a Képviselő-testület nevezi ki, vagy pályázatot ír ki, és utána nevezi ki.

**Kiszelné Mohos Katalin polgármester:** Mivel intézményről beszélünk, közalkalmazotti jog vonatkozik az intézményvezetőre. A magasabb vezetői beosztásra kötelező előírás a pályáztatás. A pályázati eljárás lebonyolítását követően a Képviselő-testület bízza majd meg az intézményvezetőt. Van-e további kérdés, hozzászólás? Nincs. Két határozatról kell most szavaznunk. Először az intézmény alapító okiratáról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**61/2017. (IV. 27.) HATÁROZATA**

**Tárgy: Nagykovácsi Településüzemeltetési Intézmény alapítása**

Nagykovácsi Nagyközség Önkormányzat Képviselő-testülete úgy dönt, hogy megalapítja a „Nagykovácsi Településüzemeltetési Intézmény” elnevezésű önállóan működő intézményt, és az előterjesztés 1. számú melléklete szerinti tartalommal elfogadja az intézmény Alapító Okiratát.

Felhatalmazza a Polgármestert az Alapító Okirattal kapcsolatos intézkedések megtételére.

**Határidő:** azonnal

**Felelős:** polgármester

**Kiszelné Mohos Katalin polgármester:** Köszönöm. Most pedig az intézményvezetői pályázatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**62/2017. (IV. 27.) HATÁROZATA**

**Tárgy: Nagykovácsi Településüzemeltetési Intézmény intézményvezetői pályázat**

Nagykovácsi Nagyközség Önkormányzat Képviselő-testülete úgy dönt, hogy:

1. pályázatot ír ki a Nagykovácsi Településüzemeltetési Intézmény magasabb vezetői megbízására.

**Határidő:** azonnal

**Felelős:** polgármester

1. felhatalmazza a Jegyzőt, a fenti intézmény magasabb vezetői megbízására vonatkozó pályázati felhívás – jogszabály szerinti – közzétételére és a pályázati eljárás lefolytatásával összefüggő feladatok ellátására.

**Határidő:** azonnal

**Felelős:** jegyző

**9. napirendi pont**

**Beszámoló a Solymári Ezüstkor Szociális Gondozóközpont 2016. évi tevékenységéről**

**Kiszelné Mohos Katalin polgármester**: A napirendi pontot az Egészségügyi bizottság tárgyalta. A bizottság ülésén részt vett Szelicsánné Szajáni Piroska, és részletesen ismertette a beszámolót. Illetve nem csak a beszámolót, hanem a központ jelenlegi elhelyezésével kapcsolatos gondokról is beszámolt. Most azért nem tudott megjelenni, mert Solymáron éppen most zajlik a testületi ülés, ahol ezt a napirendi pontot tárgyalják. Abban az esetben, ha elfogadják, akkor Nagykovácsi 2.400 ezer Ft visszatérítést kaphat a befizetett támogatásból, elsősorban az állami támogatások növekedése miatt. Kérem Grégerné Papp Ildikó osztályvezető asszonyt, hogy röviden ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Egészségügyi bizottság tárgyalta, kérem elnök urat, hogy ismertesse a bizottság álláspontját.

**dr. Szabó András EÜB elnöke**: A bizottság a beszámolót egyhangúlag elfogadta. Intézményvezető asszony elsősorban nem az épületükkel kapcsolatban jelzett problémákat, hanem a szelektív hulladékgyűjtő sziget és környezetének állapota miatt. A szemét közelsége okozza a problémát, ezt valahogy meg kell oldani, igyekszünk megtalálni a megoldást.

**dr. Klein Katalin**: A gondozó központ elhelyezésével kapcsolatban szeretnék hozzászólni. Abban szeretném polgármester asszony segítségét kérni, hogy ha az ügyfélfogadást nem is lehet megoldani máshol, legalább azokat a szolgáltatásokat, amit a szolgálat ingyenesen biztosít Nagykovácsinak, tegyük lehetővé, hogy más intézményeinkben tarthassák meg.

**Kiszelné Mohos Katalin polgármester**: Azt tudom tenni, hogy intézményvezető asszonyt és az intézményeket összekötöm, és le tudják bonyolítani a szükséges egyeztetéseket. mindent meg fogunk tenni, hogy a megfelelő körülményeket biztosítsuk.

**Tegzes Endre:** Az Egészségügyi bizottság elnöke kérte a Pénzügyi bizottságot, hogy foglalkozzon ezzel a kéréssel. Én kértem a polgármesteri hivatalt, hogy tegyenek meg mindent annak érdekében, hogy ezt a hulladék-problémát megoldják.

**Kiszelné Mohos Katalin polgármester**: Azért azt szeretném hozzátenni, hogy örüljünk, hogy ez a legnagyobb probléma, és nem a rászorulók ellátásával kapcsolatos problémákról kell beszélnünk. Ezek a körülmények a nagykovácsi lakosságtól származnak. Nagykovácsiban megoldott a házhoz menő hulladékszállítás, mind a papír, mind a műanyag tekintetében. Ezért szeretném arra kérni a lakosságot, hogy lehetőség szerint a házhoz menő hulladék szállításkor helyezzék ki a hulladékot, és csak végső esetben vigyék központi hulladékgyűjtő helyre. Üveg esetében nincs más megoldás, azt természetesen csak a központi gyűjtőhelyre lehet letenni. Kérdezem, hogy van-e további hozzászólás, javaslat? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**63/2017. (IV. 27.) HATÁROZATA**

**Tárgy: Beszámoló a Solymári Ezüstkor Szociális Gondozó Központ 2016. évi tevékenységéről**

Nagykovácsi Nagyközség Önkormányzatának Képviselő-testülete úgy dönt, hogy az Ezüstkor Szociális Gondozó Központ 2016. évi szakmai beszámolóját elfogadja.

**Határidő**: azonnal

**Felelős**:Polgármester

**10. napirendi pont**

**Döntés a Belügyminisztérium által „Önkormányzati feladatellátást szolgáló fejlesztések támogatására” meghirdetett pályázat benyújtásáról**

**Kiszelné Mohos Katalin polgármester**: Kérem dr. Visnyay Noémi osztályvezető asszonyt, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, és egyhangú igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**64/2017. (IV. 27.) HATÁROZATA**

**Tárgy:** **Döntés a Belügyminisztérium által „Önkormányzati feladatellátást szolgáló fejlesztések támogatására” meghirdetett pályázat benyújtásáról.**

Nagykovácsi Nagyközség Önkormányzatának Képviselő-testülete úgy dönt, hogy

1. a Belügyminisztérium által „Önkormányzati feladatellátást szolgáló fejlesztések támogatására” tárgyú, „Kötelező önkormányzati feladatot ellátó intézmények fejlesztése, felújítása” ac) „Egészségügyi alapellátást szolgáló (háziorvosi, házi gyermekorvosi ellátás, védőnői szolgálat, fogorvosi alapellátás) épület vagy helyiség infrastrukturális fejlesztése, felújítása” alcélú pályázaton részt vesz. A pályázat Nagykovácsi felnőtt orvosi rendelőjének (2094 Nagykovácsi, Száva utca 4., hrsz. 384) energetikai korszerűsítésére irányul.
2. a pályázaton való részvételhez szükséges, kerekítve 5,00% mértékű önerőt, azaz 1.572.196,- Ft-ot a 2017. évi költségvetés általános tartaléka terhére biztosítja.
3. Felhatalmazza a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** Polgármester, Jegyző

**11. napirendi pont**

**Döntés a „KEHOP-5.2.9 Pályázatos épületenergetikai felhívás a középmagyarországi régió települési önkormányzatai számára” meghirdetett pályázat benyújtásáról**

**Kiszelné Mohos Katalin polgármester**: Átadom a szót Györgyi Zoltán főépítész úrnak, hogy ismertesse az előterjesztés lényegét.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, a határozati javaslatot 5 igen szavazattal elfogadásra javasolja a bizottság.

**Kiszelné Mohos Katalin polgármester**: Köszönöm. Ami nagyon fontos, hogy ennek az esetleges költsége 2018-ban lesz esedékes, majd a jövő évi költségvetés tervezésekor kell erről dönteni. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**65/2017. (IV. 27.) HATÁROZATA**

**Tárgy: Döntés a „KEHOP-5.2.9 Pályázatos épületenergetikai felhívás a közép-magyarországi régió települési önkormányzatai számára” meghirdetett pályázat benyújtásáról**

Nagykovácsi Nagyközség Önkormányzatának Képviselő-testülete úgy dönt, hogy

1. a „KEHOP-5.2.9 Pályázatos épületenergetikai felhívás a közép-magyarországi régió települési önkormányzatai számára” meghirdetett pályázaton részt vesz. A pályázaton az Önkormányzat kizárólagos tulajdonában lévő, felnőtt orvosi rendelő épületének (2094 Nagykovácsi, Száva utca 4., hrsz. 384), a körzeti megbízotti irodát és fogorvosi rendelőt tartalmazó épületének (2094 Nagykovácsi, Kossuth Lajos utca 56., hrsz. 385), a faluház épületének (2094 Nagykovácsi, Tisza István tér 7., hrsz. 428), valamint a zeneiskola és az ’56-os emlékszoba épületének (2094 Nagykovácsi, Kossuth Lajos utca 64., hrsz. 390) energiahatékonysági felújítására irányul.
2. amennyiben a pályázati célok megvalósításához önerő szükséges annak összegét az önkormányzat 2018 évi költségvetésében biztosítja.
3. Felhatalmazza a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** Polgármester, Jegyző

**12. napirendi pont**

**A hitelfelvétellel összefüggő határozat és rendelet módosítása**

**Kiszelné Mohos Katalin polgármester**: Megtévesztő ez a cím, mert úgy hangzik, mintha már született volna döntés arról, hogy hitelt vesz fel az önkormányzat. A Képviselő-testület még csak arról döntött, hogy vizsgáljuk ennek lehetőségét. Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 5 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**66/2017. (IV. 27.) HATÁROZATA**

**Tárgy: A hitelfelvétellel összefüggő határozat és rendelet módosítása**

Nagykovácsi Nagyközség Önkormányzatának Képviselő-testülete úgy dönt, hogy

1.) a 17/2017 (II.23.) határozatát az 1. mellékletben lévő táblázat szerint módosítja.

2.) az Önkormányzat 2017. évi költségvetéséről szóló 3/2017 (II.27.) rendeletében a bevételi oldalon a hitelfelvétel sort, a kiadási oldalon pedig a beruházások sort 30 MFt-tal megemeli.

**Határidő:** azonnal

**Felelős:** Polgármester

**Kiszelné Mohos Katalin polgármester**: Köszönöm. Mivel rendelet módosítás is történik, ezt teszem fel szavazásra. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül megalkotta 10/2017. (V. 02.) számú önkormányzati rendeletét az Önkormányzat 2017. évi költségvetéséről szóló 3/2017. (II.27.) önkormányzati rendelet módosításáról**

**13. napirendi pont**

**A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

**Kiszelné Mohos Katalin polgármester**: *Röviden ismertette az előterjesztést.* A Bíráló Bizottság fenntartott 450.000 Ft-ot, hogy majd ősszel, egy újabb pályázat kiírásával kerüljön szétosztásra. A tavalyi tapasztalatok alapján, amikor hasonló összeg maradt fenn és újból kiírásra került a pályázat, csak egy pályázat érkezett be. Ezért egy módosító javaslattal élnék, hogy ezt a 450.000 Ft-ot osszuk ki most ennek a pályázatnak a keretében. A javaslatom, hogy még 50 ezer Ft-tal támogassuk a Bázis Alapítványt, plusz 100 ezer Ft-tal a Sólymok Sportegyesületet, plusz 100 ezer Ft-tal az Utánpótlás Sportegyesületet, és 200 ezer Ft-tal a Virágospark Egyesületet. Kérdezem, hogy van-e kérdés, hozzászólás?

**dr. Klein Katalin:** A módosító javaslattal kapcsolatban lenne egy észrevételem. Tekintettel arra, hogy ezt a bíráló bizottságot abból a célból is hoztuk létre, hogy a civilek is részt vehessenek benne, és betekintést nyerjenek a döntéshozatalba, részt vegyenek abban javaslat tétellel, úgy gondolom, hogy ezzel a módostó indítvánnyal kizárnánk a civil részvételt.

**Kiszelné Mohos Katalin polgármester**: Értem az észrevételt. azonban minden bizottság javaslatot tesz, éppen a mai napon is voltak olyan döntések, amikor teljesen másképp döntött a Képviselő-testület, mint ahogy egy-egy bizottság javasolta. Döntést a Képviselő-testület hozhat minden esetben.

**Tegzes Endre**: A Pénzügyi bizottság ülésén én is jeleztem azt, hogy teljesen egyetértenék azzal, hogy ez a pénzösszeg kerüljön most szétosztásra, én maximálisan támogatom.

**Bánóczi Margit**: Egyet kell értenem dr. Klein Katalinnal. Hozzá szeretném fűzni, hogy nem tudom, mi akadálya van annak, hogy újra kiírjuk a pályázatot. Én ezzel nem értek egyet, ezért nem fogom tudni támogatni.

**Kiszelné Mohos Katalin polgármester**: Köszönöm. Úgy látom, hogy a módosító javaslattal vannak problémák, ezért először azokat külön-külön fogom feltenni szavazásra. Elsőként a Bázis Alapítvány számára a plusz 50 ezer Ft-ot. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**67/2017. (IV. 27.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek 2017. évben kiírt pályázatára beérkezett pályázatok alapján a Bázis Ifjúsági Közösségfejlesztő és Kulturális Alapítványt a Civil Pályázat Bíráló Bizottság által javasolt 250.000 Ft helyett 300.000 Ft-tal támogatja.

**Határidő:** azonnal

**Felelős:** Polgármester

**Kiszelné Mohos Katalin polgármester**: Most a Sólymok Sportegyesület számára javasolt plusz 100 ezer Ft-ot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**68/2017. (IV. 27.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek 2017. évben kiírt pályázatára beérkezett pályázatok alapján a Nagykovácsi Sólymok Sportegyesületet a Civil Pályázat Bíráló Bizottság által javasolt 900.000 Ft helyett 1.000.000 Ft-tal támogatja.

**Határidő:** azonnal

**Felelős:** Polgármester

**Kiszelné Mohos Katalin polgármester**: Most az Utánpótlás Sportegyesület számára javasolt plusz 100 ezer Ft-ot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**69/2017. (IV. 27.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek 2017. évben kiírt pályázatára beérkezett pályázatok alapján a Nagykovácsi Utánpótlás Sportegyesületet a Civil Pályázat Bíráló Bizottság által javasolt 900.000 Ft helyett 1.000.000 Ft-tal támogatja.

**Határidő:** azonnal

**Felelős:** Polgármester

**Kiszelné Mohos Katalin polgármester**: Most a Virágospark Egyesület számára javasolt plusz 200 ezer Ft-ot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**70/2017. (IV. 27.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek 2017. évben kiírt pályázatára beérkezett pályázatok alapján a Virágos Park Egyesületet a Civil Pályázat Bíráló Bizottság által javasolt 200.000 Ft helyett 400.000 Ft-tal támogatja.

**Határidő:** azonnal

**Felelős:** Polgármester

**Kiszelné Mohos Katalin polgármester**: Köszönöm. A Képviselő-testület elfogadta a módosító indítványokat, most az előterjesztésben foglalt határozati javaslatot teszem fel szavazásra a módosításokkal együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**71/2017. (IV. 27.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek támogatására kiírt pályázat elbírálása**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek 2017. évben kiírt pályázatára beérkezett pályázatok alapján az alábbi szervezeteket az alábbi összegekkel támogatja:

|  |  |  |  |  |
| --- | --- | --- | --- | --- |
|  | **Civil szervezet** | **Pályázat cél** | **Igényelt összeg** | **Támogatás****összege** |
| 1. | Bázis Ifjúsági Közösségfejlesztő és Kulturális Alapítvány | működési támogatás | 500.000 | 300.000 |
| 2. | Crosskovácsi SKE Bikeschool | működési támogatás | 500.000 | 500.000 |
| 3. | LINUM Alapítvány | program támogatás | 300.000 | 200.000 |
| 4 | LINUM Alapítvány | működési támogatás | 145.000 | 90.000 |
| 5. | LINUM AlapítványIsadora Tánc és Majorett Csoport | program támogatás | 700.000 | 700.000 |
| 6. | Nagykovácsi Gr.Tisza István Nemzeti Kör Egyesület | működési támogatás | 150.000 | 130.000 |
| 7. | Nagykovácsi Harangszó Alapítvány | működési támogatás | 500.000 | 470.000 |
| 8. | Nagykovácsi Sólymok Sportegyesület | program támogatás | 1.100.000 | 1.000.000 |
| 9. | Nagykovácsi Zenei Alapítványnéptánc gála | program támogatás | 530.000 | 280.000 |
| 10. | Nagykovácsi Zenei Alapítványtanévnyitó | program támogatás | 350.000 | 100.000 |
| 11. | Nagykovácsi Zenei Alapítványévzáró gála | program támogatás | 225.000 | 100.000 |
| 12. | Nagykovácsi Utánpótlás Sportegyesület | működési támogatás | 1.000.000 | 1.000.000 |
| 13. | Nagykovácsi Óvodásokért Alapítványtovábbképzés | program támogatás | 180.000 | 150.000 |
| 14. | Nagykovácsi Óvodásokért Alapítványhagyományőrző táncházak | program támogatás | 180.000 | 150.000 |
| 15. | VIZSLA Egészség, Sport és Környezettudatos Egyesület Jótékonysági futóverseny | program támogatás | 100.000 | 30.000 |
| 16. | VIZSLA Egészség, Sport és Környezettudatos EgyesületTájfutás Világnapja | program támogatás | 30.000 | 30.000 |
| 17. | VIZSLA Egészség, Sport és Környezettudatos Egyesület | működési támogatás | 100.000 | 50.000 |
| 18. | Virágos Park Egyesület | működési támogatás | 990.000 | 400.000 |
| 19. | Zsíroshegyi Kilátások Egyesület | működési támogatás | 320.000 | 320.000 |
|  | Összesen: |  | 7.900.000 | 6.000.000 |

Felhatalmazza Polgármestert a szükséges intézkedések megtételére és felhatalmazza a támogatási szerződések aláírására.

**Határidő:** 2017. május 31.

**Felelős:** polgármester

**Kiszelné Mohos Katalin polgármester:** Köszönöm szépen. Van-e további kérdés, hozzászólás?

**Tegzes Endre**: Javaslom, hogy a holnapi napon tájékoztassuk a testület döntéséről azt a civil szervezetet, mely a Bíráló Bizottság tagja volt.

**Kiszelné Mohos Katalin polgármester:** Természetesen. megkérem jegyző urat, hogy a holnapi napon tegye meg ezt a tájékoztatást.

**dr. Klein Katalin**: Egy aktuális téma miatt szeretnék szót kérni. Most adtuk át a ravatalozót. Tegnap volt egy temetés, és több helyről kaptam jelzést, hogy a hangosítás nem működött. Kérem polgármester asszonyt, hogy vizsgálja ki, hogy ez a beruházással kapcsolatos probléma, vagy esetleg rosszul kezelték a hangosítást.

**Kiszelné Mohos Katalin polgármester:** Utána nézek ennek a problémának, én nem tudok róla, hogy bármi technikai probléma lenne. Van-e további kérdés? Amennyiben nincs a Képviselő-testület nyílt ülését 19 óra 10 perckor bezárom.

K.m.f.

Kiszelné Mohos Katalin Papp István

 polgármester jegyző